偈頌一百四十二首  其一二七
作者：釋廣聞
朝代：宋

paragraphs: 吾佛舒廣長舌相，不即此座亦不離。
爾時寶積諸長者，持七寶蓋而獻佛。
如菴道人道機熟，今亦即色以明心。
攢花簇錦出新好，而以組綉作佛事。
一一針孔一世界，一一花葉一如來。
森羅萬象影重重，莫不一法之所印。
此座非高亦非廣，此被非闊亦非狹。
舒即大千悉彌滿，收入微塵不迫窄。
譬如隨色摩尼珠，是被光明亦如是。
晝夜常轉如是輪，須彌燈王爲作證。